Մի բան էլ հիշենք. ընդամենը երեք ամիս առաջ երկրի գյուղատնտեսական մարզերից մեկում՝ Արմավիրում, ոռոգման ջրի խնդիրն այնքան էր սրվել, որ գյուղացիները ստիպված չորացող այգիները ոռոգում էին կոյուղաջրերով ու դա այն դեպքում, երբ տարեսկզբին ջրի անհրաժեշտ քանակը հաշվարկվել ու համապատասխան քանակով էլ բաց էր թողնվել։ Բայց արի ու տես, որ տարվա կեսին գյուղացին կանգնել էր փաստի առաջ ու, պարզվում է, դա էլ առաջին անգամը չէր։ Գյուղացիներն անձամբ լրագրողների հետ զրույցում նշեցին, որ ժամանակին ոռոգման ջրի աղբյուր հանդիսացող Սևջուր գետը, բացի կոյուղաջրերից, այլ ջուր չի լցվում արդեն մի քանի տարի։ Այդ ժամանակ լիազոր մարմինը մի կողմից, Կառավարությունը՝ մյուս, խառնվեցին իրար, որպեսզի խնդրին հրատապ լուծում տան։ Քանի որ խնդիրն այնքան լուրջ էր, որ արտեզյան հորերի օգնությամբ լուծել չստացվեց, Սևանից կրկին հավելյալ ջրառ իրականացվեց։